לאחר צום הרמדאן חוגגים בפלסטין את עיד (חג) אל פיטר, שבמהלכו נוהגים לצאת לביקורי משפחות, לבושים חגיגית ועמוסים במתנות.
1415 המחסום בכניסה לכפר כיפל-חרס סגור (תמונה). כלי רכב מחכים משני הצדדים. חייל ליד המגדל אומר שהמחסום נסגר כרגע בגלל שנזרקו אבנים. המחסום ייפתח בשעה 1800.
במוקד ההומניטרי מעדכנים אותי שניתנה הנחיה מהמג"ד לסגור את כל דרכי הגישה לכפרים כיפל-חרס וחרס, כדי ללכת בעקבות מיידי אבנים.
בינתיים מצטברים מול השער כלי רכב משני הצדדים. כולם פונים לאחור. מחפשים דרכים אחרות. ניסינו לנסוע מאחורי מיניבוס, שנהגו ידע על דרך נוספת לכפר (מתחת לכביש החדש) אבל גם שם סגרה זרוע ברזל צהובה על הפתח. רכב צבאי עמד במקום ובו מספר קצינים, שלא נענו לבקשותיו של פלסטיני מבוגר ,לבוש לבן.
1455 המשכנו משם הלאה - הכניסה לכיוון הכפרים זיתא ג'מעין פתוחה.
1510 מחסום זעתרה (צומת תפוח)- במגרש החניה רכב צבא ורכב אזרחי (כנראה שב"כ). חיילים מסתובבים ליד, אבל אין בדיקה בעמדות. שני חיילים שומרים על הטרמפיאדה לכיוון רמאללה, מלבד השומר על הגבעה. מעניין אם גם היום תגיע המשטרה הכחולה להנפיק קנסות.
בניגוד לימי חמישי הרגילים, בהם התנועה סואנת לקראת סוף השבוע הפלסטיני, היום יש אווירה אחרת, של חג. רוב החנויות בכפר חווארה סגורות מלבד מספר מכולות וחנויות לדברי מתיקה.
1515 מחסום חווארה – עמדות הבדיקה אינן מאוישות. חייל שומר בכל טרמפיאדה המיועדת למתנחלי ברכה. על גדר המחסום תלויים שלטים חדשים לגמרי (תמונה), המנסים לפתות לקנות בזול וילה עם גינה בהתנחלות תפוח.
1550 בכניסה הצפונית לכפר חווארה אורב ג'יפ צבאי, אורותיו מהבהבים.
1645 עוברים במחסום כיפל חרס! נאמר לנו שהמחסום נפתח מחדש בשעה .
1742 מחסום עזון עתמה – בגלל החג לא עוברים פה פועלים, אולם שלושה צעירים יושבים, מעוכבים : רצו להגיע לים ונתפסו. אמרו להם שישוחררו כעבור 4 שעות, מקווה שישוחררו תוך זמן קצר יותר.
הם מסכימים להצטלם. מחייכים. אנשי חופש.